सांसद व पूर्व केन्द्रीय मंत्री डॉ. मुरली मनोहर जोशी ने कहा कि पं. दीनदयाल उपाध्याय ने एकात्म मानव दर्शन की अवधारणा पर कार्य किया। एकात्म मानव दर्शन का सम्बन्ध व्यष्टि, समष्टि, सृष्टि व परमष्टि से है। मानव का सम्बन्ध समाज से प्राकृतिक रूप से है। मानव किसी न किसी रूप में एक दूसरे से जुड़ा हुआ है और एक दूसरे पर आश्रित है। सम्पूर्ण समाज के विकास के बिना एक सुनियोजित विकास की कल्पना भी नहीं की जा सकती है। डॉ. मुरली मनोहर जोशी ने कहा कि पं. दीनदयाल जी मानना था कि विकास तो जरूरी है, लेकिन विकास का पर्यावरण से संतुलन भी जरूरी है। तकनीक का विकास तो जरूरी है लेकिन यह भी ध्यान रखना होगा कि तकनीक का विकास भी उतनी गति से होना चाहिए, जिससे पर्यावरण संतुलित रहे। विकास तो जरूरी है, लेकिन विकास का संतुलित होना भी जरूरी है।